Thabo Mbeki 'bekommerd oor ANC' | Netwerk24
Deur Carien Du Plessis, News24 09 Mei 2021 17:34
Oudpres. Thabo Mbeki het sy kommer oor die ANC uitgespreek nadat verskeie lede van die party se nasionale uitvoerende komitee (NUK) gesê het hulle glo die party is op die rand van ineenstorting.
Volgens 'n bron met binnekennis het Mbeki op die aanlyn NUK-vergadering die naweek gesê die situasie moet dringend aandag geniet.
In 'n opname van die vergadering wat uitgelek het, kan gehoor word hoe Mbeki 'n ander NUK-lid se kommer opsom. Dié lid het vir 'n beraad gevra om te praat oor die vraag of daar nog 'n organisasie genaamd die ANC bestaan.
Die oudpresident het ook genoem dat Bathabile Dlamini en Meokgo Matuba, onderskeidelik die leier en sekretaris-generaal van die ANC-vroueliga, namens die liga gesê het die "beweging is op die punt om ineen te stort".
In 'n opname van die vorige dag het Stan Mathabatha, premier van Limpopo, 'n soortgelyke voorstel oor 'n beraad gedoen.
Daar was ook kommer oor die manier waarop die virtuele NUK-vergadering voortgaan.
Ace Magashule, die party se geskorste sekretaris-generaal, het Saterdag probeer om die vergadering by te woon, maar is ná 'n uur uitgeskop. Adv. Bongani Bongi, wat ook deur korrupsie-aanklagte in die gesig gestaar word, is glo ook uitgeskop.
Magashule het verlede week met Mbeki vergader nadat die NUK hom op 'n vorige vergadering in Maart gevra het om met vorige leiers van die party te konsulteer voordat hy opsy staan.
Magashule wou egter nie opsy staan nie, wat die ANC genoop het om hom te skors.
Pres. Cyril Ramaphosa het intussen erken dat die krisis in die party 'n verleentheid is. Hy het dit betreur dat senior amptenare nie onberispelik optree nie.